CELEX: 62009CN0331
Language: el
Date: 2009-08-17 00:00:00
Title: Υπόθεση C-331/09: Προσφυγή της 17ης Αυγούστου 2009 — Επιτροπή των Ευρωπαϊκών Κοινοτήτων κατά Δημοκρατίας της Πολωνίας

19.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 312/10
            
         Προσφυγή της 17ης Αυγούστου 2009 — Επιτροπή των Ευρωπαϊκών Κοινοτήτων κατά Δημοκρατίας της Πολωνίας
   (Υπόθεση C-331/09)
   2009/C 312/17
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: K. Gross και A. Stobiecka-Kuik)
   
      Καθής: Δημοκρατία της Πολωνίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Πολωνίας, παραλείποντας να εφαρμόσει την απόφαση της Επιτροπής, της 23ης Οκτωβρίου 2007, σχετικά με την κρατική ενίσχυση C 23/06 (ex NN 35/06, κοινοποιηθείσα υπό τον αριθμό C[2007]5087 και δημοσιευθείσα στην ΕΕ L 116/2008), που η Πολωνία χορήγησε στον όμιλο Technologie Buczek και, εν πάση περιπτώσει, να ανακοινώσει στην Επιτροπή πληροφορίες σχετικά με την εκπλήρωση των υποχρεώσεων αυτών, παρέβη τις διατάξεις του άρθρου 249, τέταρτο εδάφιο, ΕΚ και των άρθρων 3, 4 και 5 της εν λόγω αποφάσεως·
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Στις 23 Οκτωβρίου 2007, η Επιτροπή εξέδωσε απόφαση με την οποία διέτασσε την ανάκτηση ενισχύσεως από τον πολωνικό όμιλο παραγωγής χάλυβα Technologie Buczek, συγκεκριμένα από την εταιρεία Technologie Buczek SA (στο εξής «TB») και τις θυγατρικές της: Huta Buczek (στο εξής «HB») και Buczek Automotive (στο εξής «BA»), οι οποίες δεν εφάρμοσαν προσηκόντως το σχέδιο αναδιάρθρωσης, το οποίο είχε προηγουμένως εγκριθεί, και έλαβαν, ακολούθως, παράνομη λειτουργική ενίσχυση. Η λειτουργική αυτή ενίσχυση συνίστατο στη μη καταβολή οφειλών προς το Δημόσιο. Η Δημοκρατίας της Πολωνίας πληροφορήθηκε την απόφαση στις 24 Οκτωβρίου 2007 μέσω του μονίμου αντιπροσώπου της στην Ευρωπαϊκή Ένωση. Η Επιτροπή ζήτησε ταυτόχρονα από τη Δημοκρατίας της Πολωνίας να λάβει όλα τα αναγκαία μέτρα προκειμένου να ανακτήσει την παρανόμως χορηγηθείσα ενίσχυση.
   Κατά την ημερομηνία ασκήσεως της προσφυγής, η χορηγηθείσα στις HB και BA ενίσχυση δεν είχε επιστραφεί.
   Κατά τις πολωνικές αρχές, η σημαντική καθυστέρηση στην ανάκτηση της ενισχύσεως αυτής οφείλεται, πέραν των αμιγώς τεχνικών εμποδίων, σε λόγους αναγόμενους στο πολωνικό πτωχευτικό δίκαιο. Οι πολωνικές αρχές διευκρίνισαν ότι η κρατική ενίσχυση, την οποία αφορά η απόφαση, χορηγήθηκε υπό τη μορφή απαλλαγής από τις οφειλές της TB, ενώ στην πραγματικότητα οι θυγατρικές της ήταν αυτές που επωφελήθηκαν της ενισχύσεως αυτής. Υπό τις συνθήκες αυτές, η TB ευθύνετο τυπικώς για όλες τις οφειλές των HB και BA. Κατά τις πολωνικές αρχές, δεν επιτρέπεται, δυνάμει της πολωνικής νομοθεσίας, απαλλαγή από τις οφειλές αυτές, εξαιρουμένων των περιπτώσεων «απόλυτης αδυναμίας». Επιπλέον, στην περίπτως που οι απαιτήσεις αυτές αναγγέλλονταν, ο σύνδικος πτωχεύσεως της TB θα υποχρεούτο να εξοφλήσει τις αντίστοιχες οφειλές, συμπεριλαμβανομένων εκείνων που βαρύνουν τις θυγατρικές. Επιπροσθέτως, σε περίπτωση εξόφλησης των οφειλών αυτών, δεν θα υπήρχε πλέον νομική βάση για την διεκδίκηση των αντιστοίχων ποσών από τις ΤΒ και BA.
   Κατά την Επιτροπή, εντούτοις, το στοιχείο αυτό δεν επαρκεί προκειμένου να συναχθεί το συμπέρασμα ότι η Δημοκρατία της Πολωνίας εξάντλησε όλα τα διαθέσιμα μέσα. Η εφαρμογή τέτοιων μέσων πρέπει να έχει ως αποτέλεσμα την αποτελεσματική και άμεση εφαρμογή της αποφάσεως, ειδάλλως τεκμαίρεται ότι η Δημοκρατία της Πολωνίας παρέβη τις υποχρεώσεις που υπέχει. Παράβαση της υποχρέωσης του κράτους μέλους να προβεί στην ανάκτηση της ενισχύσεως συντρέχει οσάκις οι ενέργειες, στις οποίες αυτό προέβη, ουδόλως επηρέασαν την ανάκτηση του συγκεκριμένου ποσού.